b'\n_START_ARTICLE_\nJuno (elokuva)\n_START_SECTION_\nJuoni\n_START_PARAGRAPH_\nMinnesotassa asuva kuusitoistavuotias lukiolaistytt\xc3\xb6 Juno MacGuff (Ellen Page) huomaa odottavansa lasta yst\xc3\xa4v\xc3\xa4lleen ja pitk\xc3\xa4aikaiselle ihailijalleen, Paulie Bleekerille (Michael Cera). Ensin Juno harkitsee aborttia, mutta muuttaa sitten mielens\xc3\xa4 ja p\xc3\xa4\xc3\xa4tt\xc3\xa4\xc3\xa4 antaa lapsen adoptoitavaksi. Yst\xc3\xa4v\xc3\xa4ns\xc3\xa4 Leahin (Olivia Thirlby) avulla Juno tutkii Pennysaver-lehden mainoksia ja l\xc3\xb6yt\xc3\xa4\xc3\xa4 pariskunnan, joka voi tarjota lapselle sopivan kodin. H\xc3\xa4n p\xc3\xa4\xc3\xa4tt\xc3\xa4\xc3\xa4 my\xc3\xb6s kertoa raskausuutiset is\xc3\xa4lleen Macille (J. K. Simmons) ja \xc3\xa4itipuolelleen Brenille (Allison Janney), jotka tarjoavat h\xc3\xa4nelle tukeaan. Is\xc3\xa4 tukenaan Juno tapaa pariskunnan, Mark ja Vanessa Loringin (Jason Bateman ja Jennifer Garner), n\xc3\xa4iden vauraassa kodissa ja toivoo, ettei lapselle adoption j\xc3\xa4lkeen kerrota t\xc3\xa4m\xc3\xa4n biologisista vanhemmista._NEWLINE_Vaikka Vanessa onkin kiitollinen adoptiomahdollisuudesta, h\xc3\xa4nt\xc3\xa4 pelottaa, ett\xc3\xa4 Juno saattaakin muuttaa mielens\xc3\xa4, joten heid\xc3\xa4n ensitapaamisensa kiusaantunut. Ostoskeskuksessa Juno ja Leah sattuvat kerran n\xc3\xa4kem\xc3\xa4\xc3\xa4n, miten hyvin Vanessa tulee toimeen lapsien kanssa. Juno kehottaa Vanessaa juttelemaan syntym\xc3\xa4tt\xc3\xb6m\xc3\xa4lle vauvalle, ja vauva potkaisee tottelevaisesti sille jutustelevalle Vanessalle. Vanessaa helpommin Juno saa yhteyden t\xc3\xa4m\xc3\xa4n mieheen, Markiin, joka pit\xc3\xa4\xc3\xa4 Junon tapaan punk rockista ja kauhufilmeist\xc3\xa4. Markilla oli nuoruudessaan oma rock-b\xc3\xa4ndi (josta on j\xc3\xa4ljell\xc3\xa4 en\xc3\xa4\xc3\xa4 muistoesineit\xc3\xa4, joita pidet\xc3\xa4\xc3\xa4n Vanessan suostumuksella yhdess\xc3\xa4 talon huoneista), ja nyky\xc3\xa4\xc3\xa4n h\xc3\xa4n ty\xc3\xb6skentelee kotona s\xc3\xa4velt\xc3\xa4en kaupallisia mainoss\xc3\xa4veli\xc3\xa4. Juno viett\xc3\xa4\xc3\xa4 Markin kanssa aikaa muutaman kerran ollessaan vierailulla heid\xc3\xa4n kotonaan, eik\xc3\xa4 lotkauta korviaan \xc3\xa4itipuolensa varoituksille, ettei h\xc3\xa4nen pit\xc3\xa4isi viett\xc3\xa4\xc3\xa4 aikaansa ukkomiehen kanssa._NEWLINE_Raskauden edetess\xc3\xa4 Juno k\xc3\xa4y sis\xc3\xa4ist\xc3\xa4 kamppailua tunteistaan vauvan is\xc3\xa4\xc3\xa4, Paulieta, kohtaan. Paulie itse on selv\xc3\xa4sti, joskin passiivisesti, rakastunut Junoon, mutta Juno esitt\xc3\xa4\xc3\xa4 olevansa v\xc3\xa4linpit\xc3\xa4m\xc3\xa4t\xc3\xb6n h\xc3\xa4nt\xc3\xa4 kohtaan. Kun Juno kuitenkin kuulee er\xc3\xa4\xc3\xa4n toisen tyt\xc3\xb6n pyyt\xc3\xa4neen Paulieta kanssaan l\xc3\xa4hestyviin p\xc3\xa4\xc3\xa4tt\xc3\xa4j\xc3\xa4isiin, h\xc3\xa4n loukkaantuu ja menee vihoissaan Paulien luokse. Paulie muistuttaa Junoa siit\xc3\xa4, ett\xc3\xa4 t\xc3\xa4m\xc3\xa4 itse oli ehdottanut heille eroamista, ja kertoo sen s\xc3\xa4rkeneen h\xc3\xa4nen syd\xc3\xa4mens\xc3\xa4. Paulie my\xc3\xb6s ep\xc3\xa4ilee Junolla olevan h\xc3\xa4nt\xc3\xa4 kohtaan tunteita, joita t\xc3\xa4m\xc3\xa4 ei pysty my\xc3\xb6nt\xc3\xa4m\xc3\xa4\xc3\xa4n._NEWLINE_Hiukan ennen vauvan syntym\xc3\xa4\xc3\xa4 Juno k\xc3\xa4y j\xc3\xa4lleen Markin luona, ja heid\xc3\xa4n keskustelunsa k\xc3\xa4\xc3\xa4ntyy tunteikkaaseen suuntaan. Mark kertoo Junolle aikovansa j\xc3\xa4tt\xc3\xa4\xc3\xa4 Vanessan, ja miehen yll\xc3\xa4tykseksi Juno kauhistuu. Mark kysyy tyt\xc3\xb6lt\xc3\xa4, mit\xc3\xa4 t\xc3\xa4m\xc3\xa4 oikein ajattelee h\xc3\xa4nest\xc3\xa4. Kysymys viittaa siihen, ett\xc3\xa4 Markilla on romanttisia tunteita teini-ik\xc3\xa4ist\xc3\xa4 Junoa kohtaan. Vanessa palaa kotiin, ja h\xc3\xa4nen j\xc3\xa4rkytyksekseen Mark kertoo h\xc3\xa4nelle, ettei tunne olevansa viel\xc3\xa4 valmis is\xc3\xa4ksi. Ennen perheen perustamista Mark n\xc3\xa4et haluaa tehd\xc3\xa4 muita juttuja: unelmia, joita Vanessa ei jaa h\xc3\xa4nen kanssaan. Juno katselee, kuinka Loringien avioliitto hajoaa, ajaa sitten pois ja purskahtaa itkuun tien pientareella ennen kuin tekee p\xc3\xa4\xc3\xa4t\xc3\xb6ksens\xc3\xa4. Juno palaa Loringien talolle, j\xc3\xa4tt\xc3\xa4\xc3\xa4 Vanessalle viestin ja h\xc3\xa4ipyy ennen kuin Loringit ehtiv\xc3\xa4t avata oven._NEWLINE_Is\xc3\xa4n kanssa k\xc3\xa4ym\xc3\xa4ns\xc3\xa4 syd\xc3\xa4mellisen keskustelun j\xc3\xa4lkeen Juno hyv\xc3\xa4ksyy sen, ett\xc3\xa4 h\xc3\xa4n rakastaa Paulieta. Sitten Juno kertoo Paulielle tunteistaan, ja Paulien k\xc3\xa4yt\xc3\xb6ksest\xc3\xa4 v\xc3\xa4littyy selke\xc3\xa4sti, ett\xc3\xa4 Junon tunteet saavat vastakaikua. Pian sen j\xc3\xa4lkeen Junon synnytys k\xc3\xa4ynnistyy, ja h\xc3\xa4net vied\xc3\xa4\xc3\xa4n sairaalaan, miss\xc3\xa4 h\xc3\xa4n synnytt\xc3\xa4\xc3\xa4 poikavauvan. Paulielle Juno ei kuitenkaan ole kertonut synnytyksen alkamisesta, sill\xc3\xa4 h\xc3\xa4n ei halunnut h\xc3\xa4irit\xc3\xa4 t\xc3\xa4m\xc3\xa4n juoksukisoja. N\xc3\xa4hdess\xc3\xa4\xc3\xa4n Junon puuttuvan palkintopallilla seisova Paulie p\xc3\xa4\xc3\xa4ttelee Junon polttojen alkaneen, ja h\xc3\xa4n sy\xc3\xb6ksyy sairaalaan. H\xc3\xa4n saapuu juuri ajoissa paikalle Junon synnytt\xc3\xa4ess\xc3\xa4 heid\xc3\xa4n poikaansa ja lohduttaa tytt\xc3\xb6\xc3\xa4 t\xc3\xa4m\xc3\xa4n itkiess\xc3\xa4. Vanessa saapuu sairaalaan ja ottaa vastasyntyneen adoptiopoikansa iloisesti vastaan yksinhuoltaja\xc3\xa4itin\xc3\xa4. Vanessa on kehyst\xc3\xa4nyt vauvan uuden huoneen sein\xc3\xa4lle Junon h\xc3\xa4nelle j\xc3\xa4tt\xc3\xa4m\xc3\xa4n viestin: \xe2\x80\x9dJos sin\xc3\xa4 olet yh\xc3\xa4 mukana, niin min\xc3\xa4kin olen. \xe2\x80\x93 Juno\xe2\x80\x9d. Elokuva p\xc3\xa4\xc3\xa4ttyy kes\xc3\xa4iseen kohtaukseen, jossa Juno ja Paulie soittavat kitaraa ja laulavat yhdess\xc3\xa4 ja lopulta my\xc3\xb6s suutelevat.'